ОБЩИНСКИ СЪВЕТ БОЛЯРОВО, ОБЛАСТ ЯМБОЛ
Н А Р Е Д Б А  № 7
за определянето и администрирането на местните такси и цени за услугите, предоставяни от община Болярово
   /приета с решение № 159/20.09.2024 г.; изм. с реш. № 159/03.02.2025 г. на Адм. съд гр. Ямбол, влязло в сила на 19.02.2025 г.; изм. и доп. с реш. № 212/30.01.2025 г.; изм. и доп. с реш.                № 433/29.06.2026 г./
Глава първа
ОБЩИ ПОЛОЖЕНИЯ
Раздел I

Определяне на размера на общинските такси и цени на услуги
Чл. 1. (1) Тази наредба урежда реда и начина за определяне и администриране на местните такси и цени на услуги, предоставяни на физически и юридически лица на територията на Община Болярово, както и реда и сроковете за тяхното събиране. 
(2) Наименованията на видовете услуги, за които се събират такси или имат цени, както и размерът на отделните такси и цени на услуги, са посочени в съответните приложения към отделните раздели, в табличен вид на услугите с унифицираните наименования за тях, и са неразделна част от тази наредба.
Чл. 2. Общината събира следните местни такси:

1. за битови отпадъци;

2. за ползване на пазари, тържища, панаири, тротоари, площади и улични платна;

3. /изм. с реш. № 159/03.02.2025 г. на Адм. съд гр. Ямбол, влязло в сила на 19.02.2025 г./  за домове за социални грижи, лагери и други общински социални услуги, финансирани от общинския бюджет;

4. /отм. с решение № 159/03.02.2025 г. на Адм. съд гр. Ямбол, влязло в сила на 19.02.2025 г./

5. за технически услуги;

6. за административни услуги;

7. за откупуване на гробни места;

8.  за притежаване на куче ;

9. други местни такси, определени със закон.

Чл. 3. За всички услуги и права, предоставяни от общината, с изключение на тези по чл. 2 от Наредбата, Общинският съвет определя цена.

Чл.4  Размерът на местните такси и цени на услуги се определя в български левове. Местните такси са прости и пропорционални и се заплащат безкасово, в брой или по банков път.

Чл. 5. (1) Размерът на местните такси се определя при спазване на следните принципи:

1. възстановяване на пълните разходи на общината по предоставяне на услугата;

2. създаване на условия за разширяване на предлаганите услуги и повишаване на тяхното качество;

3. постигане на по-голяма справедливост при определянето и заплащането им;

(2) За услуга, при която дейностите могат да се разграничат една от друга, се определя отделна такса за всяка от дейностите.

Чл. 6. Пълните разходи на общината по предоставяне на определена услуга включват:

1. Преки и непреки трудови разходи (работна заплата, допълнителни плащания, здравни, пенсионни и осигурителни вноски);

2. Материални, режийни, консултантски и други разходи (доставки на материали и услуги, застраховки, командировъчни, наеми);

3. Разходи за управление и контрол;

4. Разходи по събиране на таксата и други.

Чл.7. (1) Размерът на таксата може и да не възстановява пълните разходи на общината по предоставяне на определена услуга, когато общинският съвет реши, че това се налага за защита на обществения интерес.

(2) В случаите по ал. 1 разликата между разходите по предоставяне на услугата и размера на таксата е за сметка на общинските приходи.

(3) Не се допуска разликата между разходите и размера на таксите да е за сметка на споделени данъци, допълваща субсидия, целеви субсидии, заеми и други трансфери от републиканския бюджет.

Чл.8. Лицата, неползващи услуга през годината или определен период от нея, се освобождават изцяло или частично от заплащане на съответната такса по ред, определен с тази наредба.
Чл. 9. (1) Общинският съвет може да освобождава определени категории лица изцяло или частично от заплащане на отделни видове такси.

(2) В случаите на освобождаване от такси по решение на общинския съвет, разходите по предоставяне на услугата са за сметка на общинските приходи.
(3) Конкретните облекчения се определят в съответните раздели на наредбата.

Чл. 10. В случаите, когато едни и същи услуги се предоставят от общината и от други лица, за цени на тези услуги могат да бъдат приети пазарните, като размерът им не се ограничава до стойността на разходите по предоставяне на услугата.

Чл. 11. (1) Услугите, предоставяни от общината, в зависимост от сроковете за извършване, могат да бъдат:

1. обикновени;

2. бързи - когато срокът се съкращава с не по-малко от 1/2 (една втора) от срока за извършване на обикновена услуга;

3. експресни - когато срокът се съкращава с не по-малко от 3/4 (три четвърти) от срока за извършване на обикновена услуга;
4. предвидени в закон;
(2) Сроковете за извършване на услугите започват да текат от деня на подаване на необходимите документи и заплащане цената на съответния вид услуга.

(3) В настоящата наредба са посочени цените на обикновените услуги като база за определяне на размера на услугата.

(4) Бързата услуга се заплаща с 50 на сто увеличение спрямо цената на обикновената услуга.

(5) Експресната услуга се заплаща със 100 на сто увеличение спрямо цената на обикновената услуга.
(6) /изм. и доп. с реш. № 212/30.01.2025 г./ За административни услуги, предоставени по електронен път съгласно чл.10а от Закона за електронното управление, се заплаща намалена такса в размер на десет на сто, спрямо таксата за присъствено заявяване и предоставяне, като намалението не може да надвишава 20 лева/10,23 евро.
Раздел II
Събиране на местните такси и цени на услуги
Чл.12. (1) Местните такси и цени на услуги се събират от общинската администрация по ред, определен в Наредбата.
(2) Приходите по ал. 1 постъпват в бюджета на общината.
(3) /отм. с решение № 159/03.02.2025 г. на Адм. съд гр. Ямбол, влязло в сила на 19.02.2025 г./

Чл.13. Местните такси и цени на услуги се заплащат предварително или едновременно с предоставяне на услугите с изключение на тези, за които в тази наредба или в друг нормативен акт е предвидено друго.

Чл.14. чл. 4, ал. 1 - 5 от Закона за местните данъци и такси Установяването, обезпечаването и събирането на местните такси се извършват по реда на . Обжалването на свързаните с тях актове се извършва по същия ред.

Чл.15. Когато на общински орган е възложено да извършва действие или да издава документ, за което е предвидена държавна такса, събраната такса постъпва в приход на общинския бюджет.

Раздел III
Промени в размера на местните такси и цени на услуги. Определяне цени на нови услуги
Чл. 16. (1) Промени в размера на местните такси и цени на услуги и определянето на цени на нови услуги се извършват с решение на общинския съвет.

(2) До 30 септември на текущата година структурните звена на общината изготвят анализ за прилагане на действащите услуги и техните цени и мотивирано предложение за въвеждане на нови услуги, респ. нови цени.

(3) Анализът по ал. 2 задължително съдържа:

1. Оценка доколко съществуващите такси и цени отразяват измененията в разходите или пазарните цени;

2. Оценка на потребностите от предоставяне на услугите и въвеждане на нови услуги;

3. Препоръки за подобряване администрирането и събираемостта на таксите.

(4) Въз основа на данните по ал. 3 кметът на общината внася в общинския съвет обобщен анализ и предложение за изменение размера на действащите местни такси и цени на услуги, предоставяни от общината, както и въвеждане на нови услуги, респ. нови цени.

Чл.17.  Всички предложения за промени в наредбата се извършват чрез Отдел  "Административно и информационно обслужване" при Община Болярово.

Глава втора
       МЕСТНИ ТАКСИ
   Раздел I
Такса за битови отпадъци


Чл. 18. (1) ТБО се заплаща за услугите по събирането, извозването и обезвреждането в депа или други съоръжения на битовите отпадъци, както и за поддържането на чистотата на териториите за обществено ползване.
 
(2) Размерът на ТБО се определя за всяка услуга поотделно: 
1. Сметосъбиране и сметоизвозване; 
2. Обезвреждане на битовите отпадъци в депа или други съоръжения; 
3. Чистота на териториите за обществено ползване. 
Чл. 19. (1) Границите на районите и видът на предлаганите услуги в съответния район, както и честотата на сметоизвозване се определят със заповед на кмета на общината и се обявяват публично до 31 октомври на предходната година. 
 
(2) За имоти, намиращи се извън районите, в които общината е организирала събиране и извозване на битови отпадъци, се събира такса за ползване на депо за битови отпадъци и такса за поддържането на чистотата на териториите за обществено ползване. 
Чл. 20. (1) ТБО се определя в годишен размер с решение на общинския съвет въз основа на одобрена план-сметка. 
(2) Когато до края на предходната година общинският съвет не е определил размер на таксата за битови отпадъци за текущата година, таксата се събира на база действащия размер към 31 декември на предходната година.
 
Чл. 21. (1) ТБО се заплаща от:
 1. Собственика на имота, а когато правото на собственост принадлежи на няколко лица, те дължат такса за притежаваната от всеки идеална част; 
2. Ползвателя – при учредено вещно право на ползване, а когато правото на ползване принадлежи на няколко лица, те дължат такса за притежаваната от всеки идеална част; 
3. Концесионера – при предоставяне на особено право на ползване – концесия;
 
4. Собственика на сграда, построена върху държавен или общински поземлен имот – за имота или съответната част от него; 
5. Лицето, на което е предоставен за ползване имот държавна или общинска собственост.
 
2) В случаите по ал. 1, т. 1 и 2, всяко от лицата може да плати ТБО за целия имот за сметка на останалите. 
Чл. 22. (1) ТБО се заплаща в сроковете за плащане на данък недвижими имоти, посочени в ЗМДТ. На предплатилите до 30 април за цялата година се прави отстъпка 5%. 
(2) Общината уведомява задължените за ТБО лица за дължимите от тях такси за съответния период и за сроковете за плащане, като им осигурява клиентски идентификационен номер (КИН) за онлайн достъп до личната им партида. 
Чл. 23. (1) Размерите на таксата за сметосъбиране и сметоизвозване и на таксата за обезвреждане на битовите отпадъци в депа или други съоръжения се определят в левове според количеството на битовите отпадъци в зависимост от вида, броя и честотата на извозване на декларираните от лицата съдове за битови отпадъци. 
(2) Когато не може да се установи количеството на битовите отпадъци по ал. 1, размерите на таксата за сметосъбиране и сметоизвозване и на таксата за обезвреждане на битовите отпадъци в депа или други съоръжения се определят пропорционално върху основа, определена след решение на общинския съвет. 
(3) Размерът на таксата за поддържане чистотата на териториите за обществено ползване се определя в левове, пропорционално, върху данъчната оценка съгласно ЗМДТ.

 Чл. 24. (1) Когато таксата се определя според количеството на битовите отпадъци, лицата подават декларация по утвърден образец до Община Болярово ежегодно до 30 ноември на предходната година, а за придобитите през годината имоти декларацията се подава в двумесечен срок от датата на придобиването им. 

(2) Специалист-еколог при Община Болярово проверява съответствието на заявения брой и вид съдове със заповедта на кмета по чл. 19, ал. 1 и съгласува/не съгласува декларацията, като съгласуваните декларации предава в седемдневен срок от заявяването на звеното за местни приходи за определяне на задължението.

 (3) Когато лицето е декларирало по-малко от необходимия му брой от съответния вид съдове за битови отпадъци или не изхвърля битовите отпадъци в определените за целта съдове, обстоятелствата се установяват от служители на общинска администрация, за което се съставя протокол, придружен с доказателствен материал – сведения, свидетелски показания, видеоматериали, фото изображения, доклад от доставчика на услугата и др. 
(4)  Декларацията по ал.1, подадена извън сроковете, не поражда правни последици. 
Чл.25. Не се събира ТБО за услугите, предоставени на молитвени домове, храмове и манастири, в които се извършва богослужебна дейност от законно регистрираните вероизповедания в страната, заедно с поземлените имоти, върху които са построени, при условие че имотите не се ползват със стопанска цел, несвързана с пряката им богослужебна дейност.
 Чл. 26. (1) Не се събира такса за сметосъбиране и сметоизвозване, ако имотът не се ползва през цялата година и е подадена декларация по образец от задължените лица, съгласно ЗМДТ, а за имоти, придобити през текущата година – в двумесечен срок от придобиването.

 (2)  Декларацията по ал. 1 се подписва от собственика на имота.

 (3) В течение на годината, за обстоятелствата, декларирани по ал.1, се извършват проверки, които могат да се базират и на информация за ползвани през текущата година услуги на ВиК, Електроразпределение и други. При констатирано ползване на имота, ТБО се събира в определения годишен размер за всички компоненти.

 (4) Декларация, подадена извън сроковете, не поражда правни последици. 

Чл. 27. При промяна на някое от обстоятелствата, което има значение за определяне размера на ТБО, задължените лица уведомяват писмено органите по приходите в общината в 7-дневен срок от възникването им. 

Раздел ІІ
Такси за ползване на пазари, тържища, тротоари, площади, улични платна и терени с друго предназначение


Чл.28. (1) За ползване на тротоари, площади, улични платна, места, върху които са организирани пазари (открити и покрити), тържища, панаири, както и терени с друго предназначение, които са общинска собственост, се заплащат такси в зависимост от площта за ползване, срока на ползване и предназначението на стоката и мястото на предлагане, съгласно Приложение№1.
(2) Таксите се плащат при издаване на разрешението за посочения в него период, съответно за ден или за месец. При ползване на мястото повече от месец, таксите се плащат месечно, но не по-късно от 5-то число на месеца, за който се дължат.

(3) При прекратяване на ползването на площите по ал.1, лицата не заплащат такса за периода от прекратяването до крайния срок на издаденото разрешително за ползване.
(4) Таксите по този раздел са облагаеми по ЗДДС и се събират от специалист-общинска собственост.
Раздел IIІ
Такси за детски ясли, детски градини, домове за социални грижи, лагери и други общински социални услуги

Чл.29. /отм. с решение № 159/03.02.2025 г. на Адм. съд гр. Ямбол, влязло в сила на 19.02.2025 г./


Чл. 30. (1) /изм. и доп. с реш. № 212/30.01.2025 г.; изм. и доп. с реш. № 433/29.06.2026 г./ За ползване на социална услуга «Домашен социален патронаж» се заплаща такса в размер 3,13 лв./1,60 евро. 
(2) Лицето, ползващо услугите в системата на домашен социален патронаж, заплаща
 таксата по ал.1 на ден.
Чл. 31 (1) Разходите за покриване на пълния размер на услугата, включващи храна по заявка, транспортни разходи за разнасяне на храната, хигиенни материали, както и съответната част от общите разходи за електрическа и топлинна енергия и вода за приготвяне на храната, канализация и битови отпадъци са за сметка на общинския бюджет.
 (2) Таксите се начисляват и събират от длъжностното лице в Домашен социален
патронаж и се внасят в общинския бюджет до 5-то число на месеца, следващ месеца, за който се
дължат. 
Раздел ІV
 Такси за технически услуги

Чл.32. (1) Таксите за технически услуги, определени в чл.107 от ЗМДТ, във вр. с чл.6  ал.1, б “д“ от ЗМДТ, се заплащат от физическите и юридическите лица, ползватели на услугата, при предявяване на искането, както следва: 

1. За издаване на скици за недвижими имоти; 


2. За издаване на скици за недвижими имоти с указан начин на застрояване.

3. За презаверяване на скица, от издаването на които са изтекли 6 месеца ;

4. За издаване на удостоверения за факти и обстоятелства по териториалното и селищното устройство;

5. За заверяване на преписи от документи и на копия от планове и документацията към тях ;

6. За издаване на разрешение за поставяне на временни съоръжения за търговия - маси, павилиони, кабини и други; 

7.  за издаване на разрешение за строеж, основен ремонт и преустройство на съществуващи сгради и помещения в тях;

Чл.33. За техническите услуги по ал.1 от настоящия текст се заплащат такси в размер и срокове, определени в раздел 1, Приложение№2.
Раздел V
Такси за административни услуги
Чл. 34. За административните услуги, които се извършват от Община Болярово по глава трета, раздел VII от Закона за местните данъци и такси, се събират такси в размер и срокове, съгласно Приложение №3 по видове, както следва:
1.за извършване на услуги по гражданско състояние, с изключение на освободените по чл.110, ал.2 от ЗМДТ;
2.по производства за настаняване под наем, продажби, замени или учредяване на вещни права върху общински имоти;
3. за издаване на свидетелство за собственост при продажба на едър добитък;
4. за издаване на удостоверения, когато това е предвидено в закон и за заверка на документи.
Чл.35. (1) Таксите по чл.34, т.1, т.3 и т.4 се заплащат от физическите и юридическите лица, ползватели на услугата, при предявяване на искането, а по т.2 при извършване на съответните производства.
(2) При разпореждане с общински недвижими имоти и вещни права, приобретателят заплаща такса изчислена в процент, съгласно Приложение №3 върху договорената стойност на: 1. имота предмет на продажба; 2. ограниченото вещно право, което се учредява; 3. върху превишението на дела при извършване на делба; 4. имотът придобит при замяна.
Чл.36. (1). Предоставяните административни услуги по регистрация и гражданско състояние, сроковете за изпълнението им и размерът на техните такси се определят съгласно в раздел 1, Приложение№3.

(2) За извършени административни услуги по производства по настаняване под наем, продажби, замени и учредяване на вещни права върху общински имоти се плаща такса, определена в размер съгласно раздел 2, Приложение 3.
(3) /изм. и доп. с реш. № 212/30.01.2025 г./ За административна услуга по издаване на свидетелство за собственост при продажба на едър добитък се заплаща такса в размер                      2,00 лв./1,02 евро.
(4) За административна услуга по издаване на удостоверения, когато това е предвидено в закон и за заверка на документи, в това число услуги по местни данъци и такси, сроковете за изпълнението им и размерът им се определят сроковете за изпълнението им и размер на такси, съгласно в раздел 3, Приложение№3. 
Раздел VI
Такса за откупуване на гробно място
Чл. 37 (1) За ползване на гробни места, за ползване на семейни гробни места, за придадени по регулация маломерни гробни места  и за урнов гроб не се заплащат такси.
Раздел VII
 “Такса за притежаване на куче”
Чл.38. (1) За притежаване на куче собственикът заплаща годишна такса в размер на                  5,00 лв./2,56 евро.
(2) Освобождават се от такса собствениците на кучета на инвалиди и служебни кучета в организациите на бюджетна и държавна издръжка.
Чл.39. (1) В тримесечен срок от датата на придобиването на куче собственикът подава декларация в общината, отдел “Местни данъци и такси”.


(2) Таксата се заплаща ежегодно до 31 март на съответната година или в едномесечен срок от датата на придобиване на кучето, когато то е придобито след 31 март.

Раздел VII

Други такси определени със закон съгласно чл.6, ал.1, б “к“ от ЗМДТ

Чл.40. (1) За извършени технически услуги по устройството на територията, определени в ЗУТ, се събират такси в размер и срокове, определени в раздел 2, Приложение№2.
(2) Таксите за технически услуги се заплащат от физическите и юридическите лица,
ползватели на услугата, при предявяване на искането.

(3) Освобождават се от такси за технически услуги държавните и общинските органи,
организациите на бюджетна издръжка и Българският Червен кръст.


Чл.41. За административни услуги, свързани с общинската собственост, в това число издаване на удостоверения, преписи и производства по Закона за общинската собственост, Закона за собствеността и ползването на земеделски земи, се събират следните такси съгласно раздел 1, Приложение№4

Чл.42. За ползване на лечебни растения от земи, гори, води и водни обекти, собственост на Община Болярово съгласно Закона за лечебните растения, се заплащат такси, определени по начи и размер в раздел 2, Приложение№4.

 Чл.43. (1) За издаване на разрешителни за водовземане от води, включително от язовири и микроязовири и минерални води – публично общинска собственост, както и от находища на минерални води – изключително държавна собственост, които са предоставени безвъзмездно за управление и ползване от Общината, и за ползване на водни обекти – публично общинска собственост се заплащат такси.


(2) /изм. и доп. с реш. № 212/30.01.2025 г./ За издаване на разрешително за водовземане и/или водоползване на воден обект по чл.52, ал.1, т.3 от Закона за водите за срока на действието им се събира еднократно такса 250 лв./127,82 евро.

(3) /изм. и доп. с реш. № 212/30.01.2025 г./ За продължаване срока на разрешителните по ал.2 се събират такса в размер на 100 лева/51,13 евро.

(4) /изм. и доп. с реш. № 212/30.01.2025 г./ За изменение и/или допълнение на разрешително за извършване на дейности по ал.2 се събира такса в размер на 130 лева/66,47 евро.

Чл.44 Информация за повторно използване по смисъла на Закона за достъп до обществена информация и на базата на Регламент (ЕС) 2022/868 на Европейския парламент и на Съвета относно европейска рамка за управление на данните и за изменение на Регламент (ЕС) 2018/1724 (Aкт за управление на данните)  се предоставя от Община Болярово, както следва:

(1) Всички публични регистри, публикувани на сайта на Община Болярово, се предоставят за повторно използване безплатно в електронен формат.

(2) Копия на публичните регистри по ал.1 на хартиен носител, CD диск, DVD диск, USB флаш се предоставят срещу заплащане на такса по Наредба № Н-1 от 7 март 2022 г. на Министерство на финансите за определяне на нормативи за заплащане на разходите по предоставяне на обществена информация.

(3) Друг вид информация, която съдържа пространствени данни, създадена и събрана в рамките на правомощията или функциите на Община Болярово, се предоставя за повторно използване за търговски или нетърговски цели, различни от първоначалната цел, за която е била създадена/събрана, след заплащане на такса, която не може да надхвърля материалните разходи по възпроизвеждането и предоставянето на информацията, както и за анонимизирането на личните данни и мерките, взети за защита на производствена или търговска тайна.
(4) Таксата по ал.3 се изчислява в зависимост от категориите и количеството данни, предоставени за повторно използване, в съответствие с приложимите от Община Болярово счетоводни принципи, спазвайки нормата  общият приход от доставяне и разрешаване на повторното използване на тези данни за съответния счетоводен период да не надвишава разходите по събирането, производството, възпроизвеждането, разпространението, съхранението, придобиването на права от Община Болярово за ползването на информацията, анонимизирането на личните данни и мерките, взети за защита на производствена или търговска тайна.






        Глава трета



    
   ЦЕНИ НА УСЛУГИ И ПРАВА 
Чл. 45. За всички услуги, предоставяни от общината, които не са регламентирани със закон, Общинският съвет определя цени и срокове за тяхното изпълнение, съгласно Приложение № 5.

Чл.46. (1) Цените на услугите се формират при спазване наразпоредбите на чл.5 и чл.6 от тази Наредба. 
(2) Цените на услугите по чл. 6, ал. 2 от ЗМДТ са облагаеми сделки в случаите на чл. 3, ал. 5, т. 1 и т. 2 от ЗДДС. Определените за тях цени в наредбата са без ДДС.
(3) Цените на услугите са прости и пропорционални и се събират от общинската администрация, като приходите от тях постъпват в бюджета на общината.
Чл.47 Община Болярово предоставя услуги „Обредни и съпътстващите ги дейности“, при определени цени в раздел 1, Приложение№5.

Чл.48. Услуги, предоставяни в област "Селско и горско стопанство, зелена система", в това число производства по Закона за опазване на селскостопанското имущество, Закона за горите,  Наредба№13 за изграждане и стопанисване на зелената система на Община Болярово, Наредба за условията и реда за възлагане изпълнението на дейности в горски територии държавна и общинска собственост, сроковете за изпълнението им и размерът на техните такси, се определят съгласно раздел 2, Приложение№5.

 Чл.49. За еднократно ползване на зали и други помещения в сградите на общината се заплащат следните цени:

     а) /изм. и доп. с реш. № 212/30.01.2025 г./ за ползване на зала в Община Болярово -              20 лв./10,23 евро на час;
     б) /изм. и доп. с реш. № 212/30.01.2025 г./ за ползване на зала в НЧ “Възраждане 1912“ - 35 лв./17,90 евро на час;
     в) /изм. и доп. с реш. № 212/30.01.2025 г./ за провеждане на мероприятия в други общински помещения – 10.00 лв./5,11 евро на час.
     г) хижа с.Стефан Караджово :

- /изм. и доп. с реш. № 212/30.01.2025 г./ за 1 нощувка -15 лв./7,67 евро на легло;
- /изм. и доп. с реш. № 212/30.01.2025 г./ ползване на зала -30 лв./15,34 евро на ден;

- /изм. и доп. с реш. № 212/30.01.2025 г./ ползване на кухня -20 лв./10,23 евро на ден;
     д) ползване на места за настаняване в други общински обекти:
 - /изм. и доп. с реш. № 212/30.01.2025 г./ за 1 нощувка -15 лв./7,67 евро на легло;

Чл.50 (1) За отпечатване на материали във вестник „Крайгранична искра“ се заплащат следните цени:
а/ Отпечатване на търговско рекламно съобщение във в-к „Крайгранична искра“ :
 
- /изм. и доп. с реш. № 212/30.01.2025 г./ до главата – 1.00 лв./0,51 евро на кв.см

 
- /изм. и доп. с реш. № 212/30.01.2025 г./ на първа страница пълноцветно – 0,80 лв./0,41 евро на кв.см
- /изм. и доп. с реш. № 212/30.01.2025 г./ на вътрешна страница – 0,60 лв./0,31 евро на кв.см
- /изм. и доп. с реш. № 212/30.01.2025 г./ на последна страница пълноцветно – 0,70 лв./0,36 евро на кв.см
- /изм. и доп. с реш. № 212/30.01.2025 г./ цяла рекламна страница – вътрешна чернобяла – 120 лв./61,36 евро
- /изм. и доп. с реш. № 212/30.01.2025 г./ цяла рекламна страница – последна пълноцветен печат – 216 лв./110,44 евро. 

(2) За заявки за публикации за търговски рекламни съобщения за не по-малко от 6 публикации на година се предоставя отстъпка, но не повече от 50 %. Отстъпката се определя от главния редактор, съгласувано с главен счетоводител, началник Отдел "Финанси, бюджет, счетоводство, МДТ и ТРЗ" и утвърдено от кмета на общината. 

б/ Обяви и съобщения от граждани и юридически лица :
 
- /изм. и доп. с реш. № 212/30.01.2025 г./ малка обява до 10 думи – 5 лв./2,56 евро;
- /изм. и доп. с реш. № 212/30.01.2025 г./ обяви надвишаващи 10 думи – 0.60 лв./0,31 евро кв.см;  

в/ Отпечатване на предизборни политически послания и агитационни материали на участници в парламентарни, президентски, местни или европейски избори:
/изм. и доп. с реш. № 212/30.01.2025 г./ Цена за цяла чернобяла страница – 120 лв./61,36 евро; 

/изм. и доп. с реш. № 212/30.01.2025 г./ Цена за ¼ първа страница пълноцветен печат – 240 лв./122,71 евро; 

/изм. и доп. с реш. № 212/30.01.2025 г./ Цена за цяла последна страница пълноцветен печат – 216 лв./110,44 евро;
/изм. и доп. с реш. № 212/30.01.2025 г./ Цена за информации/анонси до 500 знака на чернобяла страница – 36 лв./18,41 евро; 

/изм. и доп. с реш. № 212/30.01.2025 г./ Цена за обзорни текстове до 2000 знака на чернобяла страница – 60 лв./30,68 евро; 

(3) За заявки от участници в парламентарни, президентски, местни или европейски избори в по-големи обеми цената е по договаряне с главния редактор, съгласувано с главен счетоводител, началник Отдел "Финанси, бюджет, счетоводство, МДТ и ТРЗ" и утвърдено от кмета на общината. 


Чл.51.  (1) За услуги, предоставяни от общинския кантар, се заплащат следните цени:

       а/ /изм. и доп. с реш. № 212/30.01.2025 г./ на юридически и физически лица, регистрирани в община Болярово – 15.00 лв./7,67 евро; 


       б/ /изм. и доп. с реш. № 212/30.01.2025 г./ на юридически и физически лица с регистрация извън община Болярово – 20.00 лв./10,23 евро
(2) /изм. и доп. с реш. № 212/30.01.2025 г./ За услуги, предоставяни от общинска бара –       2 лв./1,02 евро на бара.           

(3) /изм. и доп. с реш. № 212/30.01.2025 г./ Ползване на общински терен за депониране на дървесина-1 лв./0,51 евро кв.м. за един месец.
ПРЕХОДНИ И ЗАКЛЮЧИТЕЛНИ РАЗПОРЕДБИ                                     

                        
§ 1. Тази Наредба се приема на основание чл.9 от Закона за местните данъци и такси и чл.21,
ал.2 във вр. с ал.1, т.7 от Закона за местното самоуправление и местната администрация.
§ 2. Тази наредба отменя Наредба № 7 на Общински съвет Болярово, приета с Приета с Решение № 311/30.01.2003 г., изм. с Решение № 350/09.05.2003 г., Решение № 387/18.09.2003 г., Решение № 156/ 03.12.2004 г.,Решение № 183/30.03.2005 г., изм. с Решение № 345/28.09.2006 г., 357/31.10.2006 г.; доп. с Решение № 378/28.12.2006 г. изм. Решение № 400/29.03.2007 г., изм. Решение № 21/30.01.2008 г., изм. с Решение № 31/27.02.2008 г., доп. Решение № 80/30.06.2008 г.; изм. и доп. Решение № 170/27.02.2009 г., изм. и доп. с Решение№ 221/25.06.2009 г., доп. с Решение № 242/30.09.2009, изм. и доп. с Решение 285/28.01.2010; доп. Решение 365/21.07.2010 г., изм. реш. № 422/28.01.2011 г.; изм. и доп. Решение 94/27.04.2012 г., изм. и доп. Решение № 102/30.05.2012 г., доп. Решение № 121/26.07.2012 г.; доп. Решение 188/26.02.2013 г.; доп. Решение № 226/24.06.2013 г.; изм. и доп. Решение № 311/30.01.2014 г.; изм. и доп. Решение 371/29.05.2014 г.; решение 430 от 29.09.2014 г.; Решение 464/30.01.2015 г.; изм. и доп. с Решение № 6/25.11.2015 г.; изм. с Решение№ 202/30.01.2017 г.; изм. с Реш. № 115/13.07.2017 г. по адм.дело № 147/2017 г. на Адм. съд гр. Ямбол; изм. с Реш. № 207/13.11.2018 г. на Адм. съд. гр. Ямбол, влязло в сила на 05.12.2018 г.; изм. и доп. с Решение № 520/18.12.2018 г.; изм. с Реш. № 169/12.07.2019 г. на Адм. съд гр. Ямбол, влязло в сила на 01.08.2019 г.; изм. и доп. с Решение № 307/29.07.2021 г.; изм. и доп. с Решение № 427/30.05.2022 г.
§ 3. Изпълнението и контрола по изпълнението на тази наредба се осъществява от кмета на
община Болярово или определени от него длъжностни лица.
§ 4. Тази Наредба е приета на заседание на Общински съвет - Болярово, проведено на
20.09.2024 г. с Решение № 159 по протокол № 14,  т. 10 от дневния ред и влиза в сила от деня на обнародването й чрез разгласяване във вестник „Крайгранична искра“.
Обнародвана във вестник ”Крайгранична искра” в бр. 9 от 14.10.2024 година
§ 5. Измененията и допълненията на наредбата, приети с решение № 212/30.01.2025 г. са на основание параграф 6, ал. 2 от ПЗР на ЗВЕРБ и влизат в сила от датата на въвеждане на еврото в Република България. Обнародвани във вестник „Крайгранична искра“ в бр. 4/07.04.2025 г.
§ 6. Измененията и допълненията на наредбата, са приети на заседание на Общински съвет - Болярово, с Решение № 433 по Протокол № 38 от 29.06.2026 г. и влизат в сила от деня на обнародването й чрез разгласяване във вестник „Крайгранична искра“. Обнародвани във вестник „Крайгранична искра“ в бр. 8/03.08.2026 г.





Председател на ОбС Болярово:________________









               /Красимир Григоров/
PAGE  
9

